**27.01.2022**

**E-pasta nosaukums:**

Par papildus darbinieku, maksājumiem un datu nodošanu e-veselībā

**E-pasta teksts:**

# **Par papildu darbinieka piesaisti ģimenes ārsta praksē**

Ievērojot pieaugošo darba apjomu primārajā veselības aprūpē un lai stiprinātu ģimenes ārstu prakses ar nepieciešamo personāla resursu, 2022.gada pirmajā pusē ģimenes ārstu praksēm ir rasta iespēja piesaistīt papildu darbinieku. Piemaksa par jauna darbinieka piesaisti tiks piešķirta tām ģimenes ārstu praksēm, kas nodrošina vakcināciju savā praksē, t.sk. arī tām ģimenes ārsta praksēm, kurām vakcināciju nodrošina sadarbības iestādes. Kā papildu darbinieks praksei var tikt piesaistīta gan ārstniecības persona, gan arī persona bez medicīniskās izglītības.

Plānotie papildus maksājumi **laika posmā no 2022.gada 01. janvāra līdz 2022. gada 30. jūnijam** tiks maksāti ģimenes ārsta praksēm par **jauna darbinieka piesaisti**, kas pieņemts darbā (reģistrēts Veselības inspekcijā) pēc 2021.gada 1.oktobra:

1. Papildu jaunā darbinieka darba samaksai **1 462,07 eiro mēnesī** (atbilstoši MK 2018.gada 28.augusta noteikumu Nr.555 “Veselības aprūpes pakalpojumu organizēšanas un samaksas kārtība” 153.2. punktā noteiktai vidējai darba samaksai mēnesī ārstniecības un pacientu aprūpes personām un funkcionālo speciālistu asistentiem 1 183,00 eiro, pieskaitot VSAOI 23,59%, kas kopā veido 1 462,07 eiro),
2. piemaksa par papildu telpu platību, komunālajiem maksājumiem un tehnisko nodrošinājumu **119 eiro /mēnesī**.

Papildu darbinieka darba pienākumi būtu nosakāmi katrā praksē individuāli saistībā ar pieejamiem personāla resursiem un to kvalifikāciju. Tie var būt saistīti:

* **ar Covid-19 vakcināciju** - vakcinācijas kalendāra plānošanu, praksē reģistrēto pacientu kontaktinformācijas elektroniskās datubāzes veidošanu, nevakcinēto pacientu savlaicīgu apzvanīšanu, motivēšanu doties saņemt vakcināciju (t.sk. balstvakcināciju) pret Covid-19, vakcinācijas dzīvesvietā plānošanu un organizēšanu, dalību vakcinācijas procesā, t.sk. vakcīnu pasūtīšanā, uzskaitē un informācijas ievadīšanu e-veselībā;
* **ar Covid-19 slimnieku uzraudzību -** prakses deleģētā apjomā;
* **ar hronisko slimnieku uzraudzību -** prakses deleģētā apjomā;
* **ar citiem pienākumiem** atbilstoši prakses reālām vajadzībām, piemēram, personu testēšanu Covid-19 infekcijas noteikšanai, darba pienākumu pārstrukturizēšanu ārstniecības personu saslimšanu gadījumos u.c.

Lai saņemtu maksājumu par jauna darbinieku piesaisti ģimenes ārsta praksei Nacionālā veselības dienesta teritoriālajai nodaļai ir jāiesniedz ārstniecības iestādes iesniegums, kurā iekļauta šāda informācija:

* darbinieka vārds, uzvārds, personas kods;
* ja darbinieks ir ārstniecības persona, tad arī specialitātes kods, nosaukums;
* datums, no kura darbinieks ir darba attiecībās ar praksi.

# **Par papildus maksājumiem ģimenes ārstu praksei vakcinēšanas nodrošināšanai**

***Visas turpmāk norādītās manipulācijas ir kā piemaksas esošajiem vakcinācijas tarifiem!***

Lai motivētu ģimenes ārstu praksi sasniegt lielāku senioru primārās vakcinācijas aptveri, no **2022. gada 1. janvāra līdz 30. jūnijam** pie katra primārās vakcinācijas fakta var tikt norādīta manipulācija 03236:

|  |  |  |
| --- | --- | --- |
| Kods | Manipulācijas nosaukums | Tarifs, eiro |
| JAUNS 03236 | Maksājums ģimenes ārstiem par katru veikto primārās vakcinācijas faktu senioriem no 60 gadu vecuma (**1. un 2. vai imūnsupresētām personām 3. devas**). Manipulāciju norāda kopā ar 03097 | 12.33 |

Lai sekmētu balstvakcinācijas nodrošināšanu, ģimenes ārstu praksei paredzēts maksājums par **savlaicīgi veiktu** balstvakcināciju no **2022. gada 1. janvāra līdz 30. jūnijam**. Savlaicīgi veikta balstvakcinācija – vakcinācija veikta 60 dienu laikā pēc Covid-19 vakcinācijas rokasgrāmatas VII pielikumā sadaļā “Balstvakcinācija” norādītā balstvakcinācijas uzsākšanas termiņa.

|  |  |  |
| --- | --- | --- |
| Kods | Manipulācijas nosaukums | Tarifs, eiro |
| JAUNS 03234 | Maksājums ārstniecības iestādēm un ģimenes ārstu praksēm par **savlaicīgi veiktu balstvakcināciju senioriem no 60 gadu vecuma** | 12.33 |

No **2022. gada 16. februāra līdz 30. jūnijam** stāsies spēkā maksājums par **vēlīni veiktu balstvakcināciju** – vakcinācija veikta vēlāk kā 60 dienu laikā pēc Covid-19 vakcinācijas rokasgrāmatas VII pielikumā sadaļā “Balstvakcinācija” norādītā balstvakcinācijas uzsākšanas termiņa.

|  |  |  |
| --- | --- | --- |
| Kods | Manipulācijas nosaukums | Tarifs, eiro |
| JAUNS 03235 | Maksājums ārstniecības iestādēm un ģimenes ārstu praksēm par **vēlīni veiktu balstvakcināciju senioriem no 60 gadu vecuma** | 4.94 |

Nacionālais veselības dienests plāno februāra sākumā nosūtīt informāciju par praksē reģistrēto personu vakcinācijas statusiem, tos papildinot ar jaunu pazīmi - līdz kuram datumam personai veicama savlaicīga balstvakcinācija.

**Par personu kontaktinformācijas datu nodošanu e-veselībā**

Nacionālais veselības dienests skaidro, ka šobrīd personu dati e-veselībā prioritāri tiks iegūti no lielajām ārstniecības iestādēm, ne ģimenes ārstu praksēm. Secīgi tiks analizēts iegūto datu apjoms un kopā ar ģimenes ārstu praksēm risināts jautājums, kā papildināt iztrūkstošo informāciju, kā arī veidota komunikācija ar iedzīvotājiem par korektas kontaktinformācijas nodošanu e-veselībai.

Šī brīža epidemioloģiskā situācijā, kad Covid-19 infekcijas izplatība būtiski un strauji pieaug un, izvērtējot ģimenes ārstu prakšu noslodzi, ģimenes ārstu prakses var neaktualizēt personu kontaktinformāciju e-veselībā. Nacionālais veselības dienests plāno saziņu par šo tēmu turpināt pēc epidemioloģiskās situācijas uzlabošanās.